**Predkladacia správa**

Ministerstvo dopravy Slovenskej republiky (ďalej len „ministerstvo dopravy“) predkladá na rokovanie Legislatívnej rady vlády SR návrh zákona o regulácii vesmírnych aktivít a o zmene a doplnení zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov na základe vládou Slovenskej republiky schváleného legislatívneho zámeru a Plánu legislatívnych úloh vlády SR na rok 2024.

 Ministerstvo dopravy vypracovalo návrh zákona vzhľadom na skutočnosť, že oblasť výkonu vesmírnych aktivít na území Slovenskej republiky nie je upravená žiadnym vnútroštátnym právnym predpisom. Zároveň je však Slovenská republika zmluvnou stranou štyroch z piatich dohovorov Organizácie spojených národov (OSN), ktoré vytvárajú celosvetový základný právny rámec pre vykonávanie aktivít vo vesmíre a z ktorých vyplývajú určité záväzky, ktoré si vyžadujú vytvorenie podrobnejšieho právneho rámca na národnej úrovni. Ide najmä o záväzky týkajúce sa registrácie vesmírnych objektov a zodpovednosti za škodu spôsobenú vypúšťanými vesmírnymi objektami.

 Potreba úpravy právnych vzťahov spojených s výkonom vesmírnych aktivít v súčasnosti narástla vzhľadom na skutočnosť, že aj v Slovenskej republike začali aktivity, ku ktorým sa viažu záväzky spojené s vesmírnymi aktivitami, ako ich definujú príslušné dohovory OSN.

 Predložený návrh zákona je v súlade s Legislatívnym zámerom zákona o regulácii vesmírnych aktivít schváleným uznesením vlády Slovenskej republiky č. 211 zo 17. apríla 2024.

Návrh zákona prešiel riadnym medzirezortným pripomienkovým konaním a na rokovanie Legislatívnej rady vlády sa predkladá bez rozporov.

 Návrh zákona nie je predmetom vnútrokomunitárneho pripomienkového konania.